**PITANJA I ODGOVORI 10.01.2022.-21.01.2022.**

**min-kulture.gov.hr,** [**www.strukturnifondovi.hr**](http://www.strukturnifondovi.hr)

**FOND: Fond solidarnosti Europske unije**

**PROGRAM: Provedba mjera zaštite kulturne baštine oštećene u seriji potresa s epicentrom na području Sisačko-moslavačke županije počevši od 28. prosinca 2020. potresu 28. i 29. prosinca 2020. godine na području Grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije**

**BROJ POZIVA: 612-08/22-01/0005**

**TIP NATJEČAJA: otvoreni poziv**

**MODALITET: trajni do isteka sredstava**

**NACIONALNO KOORDINACIJSKO TIJELO: Ministarstvo prostornog uređenja, graditeljstva i državne imovine**

**ROK ZA PODNOŠENJE PROJEKTNIH PRIJEDLOGA: 03.06.2023.**

**ROK ZA ODGOVOR NA PITANJE: 7 dana od zaprimanja**

|  |  |
| --- | --- |
| **PITANJE** | **ODGOVOR** |
| Centar za kulturu korisnik je Muzeja koji nosi status zaštićene kulturne baštine. Obnovu navedenog objekta oštećenog u potresu prijavili bi na otvoreni poziv MKM. Je li navedena zgrada prihvatljiva za financiranje ukoliko je suvlasnik privatno poduzeće? | Kulturno dobro u suvlasništvu privatnog poduzeća ne udovoljava uvjetima predmetnog Poziva.  Sukladno točki 2.1. Uputa za prijavitelje vlasnici ili korisnici kulturne baštine moraju ujedno biti i prijavitelji.  Prihvatljivi su sljedeći prijavitelji:  - tijela državne uprave prema Zakonu o sustavu državne uprave i Zakonu o ustrojstvu i djelokrugu tijela državne uprave  - jedinice lokalne i područne (regionalne) samouprave prema Zakonu o lokalnoj i područnoj (regionalnoj) samoupravi - ustanove kojima su osnivači ili suosnivači Republika Hrvatska i/ili jedinica lokalne i područne (regionalne) koje su upisane u sudski registar sa sjedištem na području Grada Zagreba; Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije a obavljaju djelatnost u području kulture i medija;  - vjerske zajednice registrirane temeljem Zakona o pravnom položaju vjerskih zajednica - udruge i organizacije civilnog društva koje djeluju u području kulture, umjetnosti i medija |
| Kao prihvatljiv prijavitelj u natječaju „Poziv na dodjelu bespovratnih financijskih sredstava - Provedba mjera zaštite kulturne baštine oštećene u seriji potresa s epicentrom na području Sisačko-moslavačke županije počevši od 28. prosinca 2020. godine“, navedeno je: „udruge i organizacije civilnog društva koje djeluju u području kulture, umjetnosti i medija“.  Smatra li se Turistička zajednica, koja je registrirana u registru neprofitnih organizacija u tom slučaju prihvatljivim prijaviteljem? | Turistička zajednica ne smatra se prihvatljivim prijaviteljem.  Sukladno točki 2.1. Uputa za prijavitelje, prihvatljivi su sljedeći prijavitelji:  - tijela državne uprave prema Zakonu o sustavu državne uprave i Zakonu o ustrojstvu i djelokrugu tijela državne uprave  - jedinice lokalne i područne (regionalne) samouprave prema Zakonu o lokalnoj i područnoj (regionalnoj) samoupravi - ustanove kojima su osnivači ili suosnivači Republika Hrvatska i/ili jedinica lokalne i područne (regionalne) koje su upisane u sudski registar sa sjedištem na području Grada Zagreba; Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije, Koprivničko-križevačke županije i Bjelovarsko-bilogorske županije a obavljaju djelatnost u području kulture i medija;  - vjerske zajednice registrirane temeljem Zakona o pravnom položaju vjerskih zajednica - udruge i organizacije civilnog društva koje djeluju u području kulture, umjetnosti i medija; |
| U svezi pojma "izrada projektne dokumentacije za cjelovitu obnovu" INTERVENCIJA 2- da li se pod tim pojmom smatra izrada projektne dokumentacije koja u sebi sadrži arhitektonski projekt, projekta obnove konstrukcije građevine, projekta vodovoda i kanalizacije, projekta električnih instalacija, strojarski projekt, elaborata zaštite od požara, projekt pročelja zgrade, odnosno sadrži svu potrebnu dokumentaciju za obnovu kompletne zgrade - kulturnog dobra (u ovom slučaju zgrade stare škole koju muzej koristi za svoj rad), a sve u svrhu uštede prilikom obnove i rekonstrukcije kompletnog uređenja samog objekta, a koji je oštećen u potresima koji su pogodili naš kraj u ožujku i prosincu 2020. godine? | U skladu s člankom br. 7 Ugovora koji se odnosi na Suspenzivnu klauzulu:  *7.1. Za provedbu aktivnosti pripreme projektne dokumentacije za provedbu mjera zaštite kulturne baštine oštećene u seriji potresa od 28. prosinca 2020. godine, dijela Intervencije 2. u Uputama za prijavitelje, potpisat će se s Korisnikom dodatak Ugovora, ako se u razdoblju provedbe projekta, a najkasnije do odobrenja završnog izvješća, osigura izvor sredstava financiranja, o čemu će Korisnik biti pravovremeno obaviješten.*  To znači da Intervencija 2 po Aktivnosti 1 - Izrada projektne dokumentacije za cjelovitu obnovu nije prihvatljiv trošak po ovom Pozivu nego će se financirati iz drugih izvora kada za to budu osigurana sredstva. |
| Molimo Vas detaljnije pojašnjenje navedenog članka br. 7 Ugovora koji se odnosi na Suspenzivnu klauzulu:  *7.1. Za provedbu aktivnosti pripreme projektne dokumentacije za provedbu mjera zaštite kulturne baštine oštećene u seriji potresa od 28. prosinca 2020. godine, dijela Intervencije 2. u Uputama za prijavitelje, potpisat će se s Korisnikom dodatak Ugovora, ako se u razdoblju provedbe projekta, a najkasnije do odobrenja završnog izvješća, osigura izvor sredstava financiranja, o čemu će Korisnik biti pravovremeno obaviješten.*  Znači li to da ako prijavitelj prijavi projektni prijedlog pod Aktivnost 1. - Intervencija 2. "Izrada dokumentacije za cjelovitu obnovu", da neće prilikom odobrenja projektnog prijedloga i potpisivanja Ugovora biti u potpunosti siguran da će dobiti načelno odobrena sredstva za Intervenciju 2. "Izrada dokumentacije za cjelovitu obnovu", odnosno tek ako na razini alokacije za predmetni Poziv preostane sredstava, tada se tek aneksom Ugovora osiguravaju sredstva, a do tog trenutka, Prijavitelj o svom trošku izrađuje prijavljenu dokumentaciju pod prihvatljivom Aktivnosti 1. - Intervencija 2. "Izrada dokumentacije za cjelovitu obnovu" ili je naše tumačenje pogrešno? | Aktivnosti Intervencije 1 financiraju se sredstvima Fonda solidarnosti EU dok će se aktivnosti Intervencije 2 financirati nacionalnim ili drugim EU sredstvima i bit će dio ugovora ili dopuna ugovora s korisnikom kada se za to ostvare uvjeti (suspenzivna klauzula).  To znači da prijavitelj prijavljuje iznos za navedenu aktivnost ukoliko želi, ali aktivnost neće biti ugovorena niti osigurana financijska sredstva po ovom Pozivu nego će biti financirana iz drugih izvora kada za to budu osigurana sredstva. Ukoliko prije završetka prijavljenog projekta budu osigurana sredstva iz drugog izvora navedena aktivnost i trošak mogu biti ugovoreni iz drugog izvora. |
| U Uputama za prijavitelje pod točkom *2.9. Prihvatljivi troškovi* navedeni su i troškovi upravljanja projektom. Molim potvrdu da se to odnosi i na usluge vanjskih konzultanata (dakle ne na osoblje korisnika zaposleno u korisničkoj instituciji) u svrhu pružanja usluga upravljanja projektom (izrada i podnošenje ZNS-ova, administracija projekta, provedba nabava i drugi uobičajeni poslovi upravljanja projektom i administracije). | Voditelj operacije (projekta) koji je imenovan od strane prijavitelja po Javnom pozivu koji provodi Ministarstvo kulture i medija nije operativni koordinator kao jedna od stručnih usluga koje ugovara Fond za obnovu i Središnji državni ured u skladu sa Programom mjera obnove zgrada oštećenih potresom na području grada Zagreba, Krapinsko- zagorske županije, Zagrebačke županije, Sisačko-moslavačke županije i Karlovačke županije.  Voditelj operacije (projekta) je osoba imenovana od strane prijavitelja za komunikaciju sa Tijelom određenim za provedbu financijskog doprinosa. To je odgovorna operativna osoba koja može biti zaposlenik prijavitelja ili druga vanjska osoba koja nije zaposlenik prijavitelja koja upravlja operacijom i obavlja poslove administriranja. Ti poslovi uključuju sve aktivnosti planiranja, organiziranja, praćenja, kontrole i upravljanja ljudskim, materijalnim, financijskim i vremenskim resursima u svrhu provedbe operacije i pojedinih aktivnosti kako bi se ostvarili rezultati operacije.  U skladu s točkom 9.4. navedenog Programa:  Pri provedbi odluke o obnovi zgrade javne namjene vlasnik odnosno osnivač ili pravna osoba odnosno tijelo kojemu je zgrada dana na upravljanje obvezan je:  1. provesti odabir sudionika u gradnji (projektant, revident, izvođač, nadzorni inženjer) na temelju javnog natječaja primjenjujući kriterije i najviše cijene usluga i radova iz ovoga Programa.  Iz navedenog je jasno koji su stručni sudionici obvezni u obnovi javnih zgrada. Voditelj operacije (projekta) nije stručni sudionik nego osoba imenovana za komunikaciju sa Tijelom određenim za provedbu financijskog doprinosa tijekom provedbe operacije. |
| Da li se prijavljuju aktivnosti koje su navedene pod točkom 1 (priprema projektne dokumentacije) i pod točkom 2 (izvođenje) - odjedanput ili se logički prvo prijavljuje za projektnu dokumentaciju čiji se iznos zna, pa tek onda nakon projektne dokumentacije iznos izvođačkih radova koji će definirati projektna dokumentacija i sami troškovnik kao sastavni dio istoga? | Operacija/Projekt se prijavljuje u cijelosti, dopušteno je prijaviti samo dio troškova, npr. samo izradu projektne dokumentacije za provedbu mjera zaštite (Aktivnost 1), ukoliko prijavitelj ne želi prijaviti i provedbu mjera zaštite prema procjeni (Akktivnost 2). Bez provedbe javne nabave nije moguće precizno utvrditi troškove po pojedinim dijelovima projekta, ali jednako tako nije moguće provesti nabavu usluga i radova ukoliko operacijom/projektom nisu osigurana sredstva za pojedine dijelove projekta. |
| Kada se prijavljuje izrada i priprema projektne dokumentacije da li to podrazumijeva i istražne radove (geotehnički istražni radovi- bušenje i određivanje karakteristika tla, snimanje i pregled postojećeg stanja konstrukcije)? | Izrada projektne dokumentacije obuhvaća i sve predradnje potrebne za njenu izradu, istraživanja i elaborate koje stručne osobe unutar ocjene stanja konstrukcije i utvrđivanja mjera zaštite kulturnog dobra navedu kao nužne za izradu projektne dokumentacije. |
| Na koji način ide plaćanje iz Fonda solidarnosti? Je li kronologija sljedeća:  - mi pripremimo ponudu za pripremu projektne dokumentacije i samu projektnu dokumentaciju te vi na osnovu te ponude dajete odobrenje za izradu  - nakon što se izvede i napravi dokumentacija mi na osnovu toga tražimo dozvolu za sredstva točke 2 (izvođenje prema projektnoj dokumentaciji)? | U skladu sa člankom 14. općih uvjeta ugovora potraživanje troškova za izvršene ili ugovorene usluge i radove vrši se putem Zahtjeva za nadoknadu sredstava. Nabava izrade projektne dokumentacije i izvođenja radova provodi se u skladu sa Zakonom o javnoj nabavi, Zakonom o obnovi i drugim propisima koji se primjenjuju u obnovi kulturne baštine oštećene potresom.  Izrađeni projekti moraju sadržavati izvještaj revidenta o provedenoj kontroli projekata glede mehaničke otpornosti i stabilnosti nosivih konstrukcija i suglasnost nadležnog tijela za zaštitu kulturne baštine prije provedbe nabave za izvođenje radova. |